Asentel-nneɣ yewwi-d ɣef uṣiweḍ asnilsan n teqbaylit si tsuta ɣer tayeḍ daxel n twaculin n leqbayel yettidiren di lǧelfa. Akken nezra tawacult d adeg anda yettidir umdan, ttilint deg-s kraḍ n tsuta yemgaraden; (lejdud, imawlan, arraw-nsen). Di twacult ara yerfed uqcic timussniwin-is timezwura am yidles, leɛwayed, ttrebga..., daɣen deg-s ara yerfed tutlayt-is tayemmat ɣer yemma-s neɣ s-ɣur iɛeggalen n uxxam. D tin i d tamagit-is, s-yes i d-yettak tamuɣli-is di tudert, d araz ara fken yimawlan i warraw-nsen. Tutlayt tayemmat d assaɣ amezwaru ara d-yilin gar ugrud d yimawlan-is, d yidles-is, d tutlayt. D tutlayt-is tayemmat ara yeswejden agrud akken ad ldint wallen-is i tmuɣli n umaḍal.